Mark 9:42-48 Jou dade se rimpel effek

**Hoe sien die wêreld jou as gelowige?**Hoe ervaar mense, selfs diere jou?
Hoe tree jy op teenoor jou medegelowiges?

Daar is baie mense wat sê **hulle is 100% vir Jesus Christus**
maar wil niks met die kerk te doen hê nie.

**Vra jy: hoekom nie**…,
is dit antwoord o.a. liefdeloosheid.

Die **liefdelose manier hoe Christene teen mekaar optree** deur
mekaar af te kraak, op mekaar neer te sien,
ander nie die son te gun wat oor hul skyn nie.

Mense wat **uit ‘n kerk weg is**
omdat hulle voel hulle pas nie daar nie.
Hulle word in liefde ontvang nie.

Mense wat die **pad byster raak**
vanweë gelowiges…

Jesus het iets hieroor te sê:

**Jou dade het ‘n rimpel effek** in God se koninkryk

Lees Markus 9:42-48

**Nadat die dissipels gestry het** oor wie van hulle
nou eintlik die belangrikste is,
het Jesus geleer:

As jy eerste wil wees moet jy laaste en almal se dienaar wees (Mark 9:45)

Hy het **‘n klein kindjie tussen hulle laat staan**
sy arm om die kindjie gesit en gesê:

“Elkeen wat so ‘n kindjie in my Naam ontvang
ontvang My; en elkeen wat My ontvang,
ontvang ook vir Hom wat My gestuur het.” (Mark 9:37)

Nou **wys Jesus ons die negatiewe kant** hiervan.
Dit blyk dat:

**Wanneer jy ‘n kind van God** (hoe onbelangrik ook al) (kan volwassene ook wees)
**op die verkeerde pad lei** – gaan jy boet.

“Elkeen wat een van hierdie klein kindertjies wat in My glo,
van My afvallig laat word, vir hom is dit beter as ‘n groot meulsteen
aan sy nek vasgemaak word en hy in die see gegooi word.” (Mark 9:42)

Die **werkwoord vir afvallig** laat word is ***skandalizo****.*

‘n **Skandalizo is die plaatjie** of die gedeelte waar ‘n slagyster
of ‘n wip se aas aan vaskom. Dit is die gedeelte wat die dier
aanlok en verlei. Sodra die dier aan die plaatjie raak gaan die
slagyster af en die dier is gevang.

Jesus **praat hier van om** iemand te

* Verlei
* Te beïnvloed
* Om te praat
* Makliker te maak vir iemand om sonde te doen

**Jesus leer Hy het vir jou ‘n beter opsie**
indien jy ‘n skandalizo is – wat gelowige verlei tot sonde
en so die pad laat byster raak

*Dit sal vir jou beter wees as ‘n groot meulsteen
aan jou nek vasgemaak word en jy in die see gegooi word.* (Mrk 10:42)

Die **groot meulsteen was die boonste steen**
van die klipmeul, wat gewoonlik deur ‘n donkie gedraai is
want dit was te swaar vir ‘n mens om te draai.

Die **Romeine het die metode soms gebruik** om misdadigers
‘n wrede dood te laat sterf.

Nou leer Jesus
**Elke gelowige is ‘n “kind van God**”.
(Ons behoort almal soos die kind wat Jesus daar tussen hulle laat staan het, te wees).

**Elkeen wat ‘n kind skade aan doen**
**deur hom te verlei** om sonde te doen
gaan beter af wees as hy hierdie wrede waterdood kies.

**Hoor hoe voel die Here o**or **mense wat sy volk skade aandoen**:

Wie aan julle vat, vat aan my oogappel” (Sag 2:8).

Die **“appel van die oog” het in die antieke wêreld**
na die cornea verwys.
Dit is die mees delikate en sensitiewe blootgestelde deel
van die liggaam.

Dit beteken wie aan God se kinders skade aan doen
is **so goed asof hy sy vinger in God se oog steek**.
Iets wat ernstige irritasie veroorsaak.

(Nou weet jy hoe voel dit as iemand sy vinger
hier in jou gesig hou – wat nog van as hy dit in jou oog steek)

Die **rede hoekom valse predikers so skerp** in die Bybel **veroordeel** word
is dat hulle

* nie net dwaalleer verkondig nie
* maar ook gelowiges verlei om van die Here weg te dwaal.

Daar is **verskeie maniere wat selfs gelowiges**
die oorsaak kan wees dat kinders van God sondig;

**Eva** het direk nadat sy gesondig het,
Adam verlei om ook te sondig.

**Aaron,** eerste hoëpriester, maak ‘n goue kalf
toe Moses te lank op die berg by God vertoef
en verlei die hele volk om sonde te doen.

Jesus kla die **Fariseërs** aan dat hul die volk tot sonde verlei
met hul mensgemaakte reëls. (Bergpredikasie)

Voorbeelde in ons eie lewe

* **Doemprofete te wees** – ipv op aan God vas te hou en op Hom te vertrou.
So lei ons mense se fokus weg van God.
* Om **op mense te vertrou** – Moet op prinse nie vertrou nie (Ps 146)
* Om **op rykdom te vertrou** – Dit is dwaas volgens Jesus
* **Geloofshoogmoed** (dissipels wat stry wie is belangrikste) –Jesus leer
Die belangrike is om te dien
* **Tradisies soos “Ram partye**”
* **Halwe waarhede uit God se Woord** bv. Is eers gelowige as jy in tale kan praat.
* **Dié wat sterk is in geloof** wat met hul optrede veroorsaak dat die wat

swak is struikel (Rom 14)

Verskillende maniere wat ouers wat hul kinders tot sonde verlei

* **Maak soos ek sê** en nie soos ek doen nie.
* “Moenie jou kinders **so behandel dat hulle opstandig** word nie” (Ef 6:4)
* Ouers met **houding van “alles is toelaatbaar**” vir kinders -
 nee, maak hul groot met tug en vermaning soos Here wil” Ef 6:4)

Nog voorbeelde deur nie jou opdrag as dissipel uit te voer nie:
Jy **kan mense laat struikel** **deur**

* **nie** Jesus Christus aan hulle te verkondig nie.
Jy is veronderstel om dissipels te maak!
* **Nie** God se liefde deur jou na hulle te laat vloei nie.
* **Nie** te dien nie.

Waar **Matteus** hierdie selfde gedeelte behandel
**voeg hy by** dat Jesus gesê het:

Hoe jammer tog vir die wêreld dat daar dinge is
wat die mens afvallig maak!
Sulke dinge kom noodwendig,
maar wee die mens deur wie dit kom. (Matt 18:7)

“Wee die mens deur wie dit kom”…

Wat sonde aan betref **is voorkoming jou beste opsie**

**Kyk wat leer Jesus**:

“As jou hand jou van My afvallig laat word, kap hom af!
Dit is beter dat jy vermink in die lewe ingaan as dat jy al twee
jou hande het en na die hel toe gaan, in die onblusbare vuur.
En as jou voet jou van My afvallig laat word, kap hom af!
Dit is beter dat jy kreupel die lewe ingaan as dat jy al twee jou voete
het en in die hel gegooi word.
En as jou oog jou van My afvallig laat word, pluk hom uit!
Dit is beter dat jy met een oog die koningkryk van God ingaan
as dat jy al twee oë het en in die hel gegooi word.
Daar gaan die wurm nie dood nie en word die vuur
nie geblus nie” (Mark 10:43-48)

Hierdie gedeelte handel daaroor
**dat jy vir jouself ‘n struikelblok** in die geloof is.

**Hoe belangrik is jou hande, voete en oë**.
Immobiliseer een van jou ledemate
en ervaar hoe dit jou rem.

Sonder al jou ledemate is jy gestremd.

**Maar jy gaan beter af wees** sonder van hierdie ledemate
as wat jy in die ewige hel beland.

Die kommentare stem meestal saam dat Jesus
dit **nie letterlik bedoel nie**, maar figuurlik.

Want **sonde lê nie in jou ledemate nie** maar in jou hart.

**Wanneer jy steel gaan dit nie help jy kap jou regterhand** af nie
want jy gaan dan bloot jou linkerhand gebruik om ander
se eiendom te neem.

**Wanneer jou voete jou na plekke neem waar jy sondig**
en jy sou of selfs beide voete afkap
kan jy voortgaan met jou sondige gewoontes
deur van ‘n rolstoel gebruik te maak.

**Die boodskap is** egter:

**Verwyder alles wat jou laat sondig**…
Hoe belangrik of kosbaar dit ook al vir jou mag wees.

Want **niks is so belangrik soos jou ewige lewe saam met God**.

Moenie ander mense of jouself in die verband mislei nie.

Slot

Paulus leer:

“Ek hardloop dan soos een wat nie van sy doel onseker is nie;
ek slaan soos ‘n bokser wat nie in die lug slaan nie.
Maar ek oefen my liggaam en bring dit onder beheer,
sodat ek nie ander tot die stryd oproep
en self nie kwalifiseer nie” (1 Kor 9:26-27)

Amen